**Socialinė parama mokiniams**

Socialinė parama **skiriama** mokiniams, kurie mokosi bendrojo ugdymo mokyklose, profesinio mokymo įstaigose, ikimokyklinio ugdymo mokyklose ar pas kitą švietimo teikėją (išskyrus laisvąjį mokytoją) (toliau vadinama – mokykla) pagal bendrojo ugdymo programas, įregistruotas Studijų, mokymo programų ir kvalifikacijų registre (išskyrus suaugusiųjų ugdymo programas), ar priešmokyklinio ugdymo programą.

Socialinė parama **neskiriama** mokiniams, kurie mokosi ir pagal bendrojo ugdymo, ir pagal profesinio mokymo programas, taip pat mokiniams, kurie yra išlaikomi valstybės arba savivaldybės finansuojamose įstaigose arba kuriems Lietuvos Respublikos civilinio kodekso nustatyta tvarka nustatyta vaiko laikinoji ar nuolatinė globa (rūpyba), išskyrus atvejį, kai mokiniui, kuris mokosi pagal priešmokyklinio ugdymo programą ar pradinio ugdymo programą pirmoje ar antroje klasėje skiriami nemokami pietūs nevertinant šeimos gaunamų pajamų arba, kai ne vyresnis kaip 21 metų mokinys mokosi pagal suaugusiųjų ugdymo programas.

**Socialinės paramos mokiniams rūšys**

Nustatomos dvi socialinės paramos mokiniams rūšys:

1. **mokinių nemokamas maitinimas** (pietūs, maitinimas mokyklų organizuojamose vasaros poilsio stovyklose);
2. **parama mokinio reikmenims įsigyti.**

**Kokią socialinę paramą gali gauti mokiniai?**

**Priklausomai nuo gaunamų pajamų**:

1. Mokiniai turi teisę į nemokamus pietus ir į paramą mokinio reikmenims įsigyti, jeigu vidutinės pajamos vienam iš bendrai gyvenančių asmenų ar vienam gyvenančiam asmeniui (toliau vadinama – vidutinės pajamos vienam asmeniui) per mėnesį yra mažesnės kaip 1,5 valstybės remiamų pajamų  (toliau – VRP) dydžio (193,5 Eur);
2. Mokiniai turi teisę į nemokamus pietus ir paramą mokinio reikmenims įsigyti, jeigu vidutinės pajamos vienam asmeniui per mėnesį yra mažesnės kaip 2 VRP dydžiai (258 Eur), atsižvelgiant į šeimos gyvenimo sąlygas šiais atvejais: ligos, nelaimingo atsitikimo, netekus maitintojo, kai motina ar tėvas vieni augina vaiką (vaikus), kai šeima augina tris ir daugiau vaikų ar bent vienas šeimos narys yra neįgalus;
3. Mokiniams, kurių vidutinės pajamos vienam asmeniui mažesnės nei 1,5 VRP dydžio (atskirais atvejais – 2 VRP dydžiai), gali būti skiriamas nemokamas maitinimas vasaros atostogų metu mokyklų organizuojamose  vasaros poilsio stovyklose.
4. Išimties atvejais, Socialinės paramos mokiniams skyrimo išimties atvejais komisijos sprendimu, nemokamas maitinimas skiriamas jeigu vidutinės pajamos vienam asmeniui per mėnesį neviršija 2,5 VRP dydžio (322,5 Eur) ), atsižvelgiant į šeimos gyvenimo sąlygas šiais atvejais: ligos, nelaimingo atsitikimo, netekus maitintojo, kai motina ar tėvas vieni augina vaiką (vaikus), kai šeima augina tris ir daugiau vaikų ar bent vienas šeimos narys yra neįgalus,.

**Nepriklausomai nuo gaunamų pajamų:**

Mokiniai, kurie mokosi pagal priešmokyklinio ugdymo programą ar pagal pradinio ugdymo programą pirmoje ir antroje klasėje, turi teisę į **nemokamus pietus nevertinant šeimos gaunamų pajamų**(be atskiro tėvų (globėjų) prašymo).

Nemokamas maitinimas neskiriamas mokiniams, jei tėvai yra atleisti nuo mokesčio už vaikų maitinimą mokyklų bendrabučiuose, išskyrus atvejį, kai mokinys, kuris mokosi pagal priešmokyklinio ugdymo programą ar pradinio ugdymo programą pirmoje ir antroje klasėje turi teisę į nemokamus pietus nevertinant šeimos gaunamų pajamų.

**Pajamų socialinei paramai mokiniams gauti apskaičiavimas**

Vidutinės mėnesio pajamos socialinei paramai mokiniams gauti apskaičiuojamos pagal 3 kalendorinių mėnesių iki kreipimosi dėl socialinės paramos mokiniams mėnesio pajamas, nustatytas Lietuvos Respublikos piniginės socialinės paramos nepasiturintiems gyventojams įstatymo 17 straipsnyje, arba pagal kreipimosi (atskirais atvejais – praėjusio mėnesio) dėl socialinės paramos mokiniams mėnesio pajamas, jei bent vieno iš bendrai gyvenančių asmenų arba vieno gyvenančio asmens pajamų šaltinis ar bendrai gyvenančių asmenų sudėtis, palyginti su 3 praėjusiais kalendoriniais mėnesiais, pasikeitė.

**Parama mokinio reikmenims įsigyti** (įskaitant pirkimo pridėtinės vertės mokestį) skiriama 2 BSI dydžių (84 Eur) suma vienam mokiniui per kalendorinius metus.

**Kas, kur ir kada gali kreiptis dėl socialinės paramos mokiniams?**

*Nuo 2021 m. liepos 1 d. - priešmokyklinukams, pirmokams ir antrokams nemokami pietūs skiriami be atskiro tėvų (globėjų) kreipimosi.*

Dėl socialinės paramos mokiniams, pareiškėjas (vienas iš mokinio tėvų, globėjų ar kitų bendrai gyvenančių pilnamečių asmenų, pilnametis mokinys ar nepilnametis mokinys, kuris yra susituokęs arba emancipuotas, mokinys nuo keturiolikos iki aštuoniolikos metų, turintis tėvų sutikimą) kreipiasi į Šiaulių rajono savivaldybės seniūniją, kurios teritorijoje deklaruoja gyvenamąją vietą arba yra įtrauktas į gyvenamosios vietos nedeklaravusių asmenų apskaitą, o jeigu gyvenamoji vieta nedeklaruota ir jis nėra įtrauktas į gyvenamosios vietos nedeklaravusių asmenų apskaitą, – į savivaldybės, kurioje faktiškai gyvena, seniūniją, užpildydamas prašymą-paraišką gauti socialinę paramą mokiniams ir prideda dokumentus, reikalingus socialinei paramai mokiniams gauti. Prie prašymo-paraiškos reikia pridėti pažymas apie pajamas (gautas per 3 praėjusius iki kreipimosi dėl socialinės paramos mokiniams mėnesius arba kreipimosi mėnesio (atskirais atvejais – praėjusio mėnesio) ir priklausomai nuo aplinkybių kitas pažymas, reikalingas socialinei paramai mokiniams gauti.

Kad mokinys naujais mokslo metais gautų nemokamą maitinimą prašymą–paraišką galima pateikti **nuo kalendorinių metų liepos 1 dienos**. Dėl paramos mokinio reikmenims įsigyti pareiškėjas gali kreiptis **nuo kalendorinių metų liepos 1 dienos iki kalendorinių metų spalio 5 dienos**.

Jei kreipimosi dėl socialinės paramos mokiniams metu bendrai gyvenantys asmenys ar vienas gyvenantis asmuo gauna piniginę socialinę paramą pagal Lietuvos Respublikos piniginės socialinės paramos nepasiturintiems gyventojams įstatymą, pareiškėjas pateikia laisvos formos prašymą gauti socialinę paramą mokiniams.

Jei socialinė parama mokiniui būtina ir mokinio tėvai nesikreipia dėl socialinės paramos mokiniams, mokykla apie tai raštu informuoja mokinio gyvenamosios vietos savivaldybės administraciją dėl poreikio įvertinti šeimos gyvenimo sąlygas ir teikti socialinę paramą mokiniams.

**Dokumentai, reikalingi socialinei paramai mokiniams gauti\*:**

1. tapatybę patvirtinantis dokumentas;
2. prašymas–paraiška gauti socialinę paramą mokiniams;
3. vaiko (vaikų) gimimo faktą patvirtinantys dokumentai;
4. pažymos apie pajamas;
5. įmonės, įstaigos, organizacijos, fondo ar antstolio išduota pažyma apie lėšas vaikui išlaikyti;
6. žemės nuosavybės liudijimo arba pažymos apie turimą (nuomojamą) žemę kopija;
7. santuokos, ištuokos, mirties faktą patvirtinantys dokumentai;
8. kiti reikalingi dokumentai.

*\* Pareiškėjui nereikia pateikti dokumentų, jei informacija gaunama iš valstybės ir žinybinių registrų bei valstybės informacinių sistemų.*

**Kuriam laikotarpiui skiriama socialinė parama mokiniams?**

1. Priklausomai nuo prašymo–paraiškos (prašymo) ir visų reikalingų dokumentų pateikimo dienos, mokiniams **nemokamas maitinimas** skiriamas:
   * nuo mokslo metų pradžios (jeigu sprendimas dėl socialinės paramos mokiniams skyrimo priimamas iki mokslo metų pradžios) *iki mokslo metų ugdymo proceso pabaigos, IV gimnazijos klasės mokiniams - iki brandos egzaminų sesijos pabaigos*;
   * pateikus prašymą-paraišką (prašymą) mokslo metais ir tuo atveju, kai prašymas–paraiška (prašymas) pateikiamas iki mokslo metų pradžios, o sprendimas dėl socialinės paramos mokiniams skyrimo priimamas mokslo metais – nuo informacijos apie priimtą sprendimą gavimo mokykloje kitos dienos *iki mokslo metų ugdymo proceso pabaigos, IV gimnazijos klasės mokiniams - iki brandos egzaminų sesijos pabaigos*;
   * vasaros atostogų metu mokyklose organizuojamose dieninėse vasaros poilsio stovyklose.
2. Priklausomai nuo prašymo–paraiškos ir visų reikalingų dokumentų pateikimo dienos, **parama mokinio reikmenims** **įsigyti** skiriama iki mokslo metų pradžios arba mokslo metais, bet ne vėliau kaip iki einamųjų metų **gruodžio 15 dienos.**

**Socialinės paramos mokiniams teikimas**

**Mokinių nemokamas maitinimas** teikiamas mokykloje, kurioje mokiniai mokosi. Pakeitus mokyklą, nemokamas maitinimas naujoje mokykloje pradedamas teikti nuo kitos darbo dienos, kai iš ankstesnės mokyklos buvo gauta pažyma apie mokinio teisę gauti nemokamą maitinimą.

**Mokinių nemokamas maitinimas COVID-19 pandemijos metu:**

*Ekstremaliosios situacijos, ekstremaliojo įvykio ir (ar) karantino metu sustabdžius ugdymo organizavimo procesą mokyklose, jose neteikiama ir maitinimo paslauga. Tokiomis aplinkybėmis nemokamo maitinimo teikimas užtikrinamas mokinius aprūpinant maisto produktais ar pagamintu maistu, vadovaujantis Lietuvos Respublikos sveikatos apsaugos ministro 2011 m. lapkričio 11 d. įsakymu Nr. V-964* *patvirtintu Vaikų maitinimo organizavimo tvarkos aprašu.*

*Parengtos Mokinių nemokamo maitinimo organizavimo ekstremaliosios situacijos, ekstremaliojo įvykio ir (ar) karantino metu metodinės rekomendacijos, kurios yra pagalbinė priemonė, skirta mokinių nemokamo maitinimo ekstremaliosios situacijos, ekstremaliojo įvykio ir (ar) karantino metu organizavimo tvarkai nustatyti konkrečiu atveju, atsižvelgiant į savivaldybės, mokyklos galimybes ir mokinių poreikius.*

**Mokinių nemokamas maitinimas vasaros atostogų metu** teikiamas mokyklų organizuojamose vasaros poilsio stovyklose.

Mokiniams vietoj nemokamo maitinimo negali būti išmokami pinigai.

**Parama mokinio reikmenims** įsigyti teikiama:

* Pinigais į pareiškėjo banko sąskaitą;
* nepinigine forma, jeigu mokinys patiria socialinę riziką arba mokinį augina bendrai gyvenantys asmenys, patiriantys socialinę riziką, *išskyrus atvejį, kai atvejo vadybininkas, koordinuojantis atvejo vadybos procesą, o kai atvejo vadyba netaikoma, – socialinis darbuotojas, dirbantis su asmenimis, patiriančiais socialinę riziką, rekomenduoja paramą mokinio reikmenims įsigyti teikti pinigine forma.*

**Daugiau informacijos:**

* Lietuvos Respublikos socialinės paramos mokiniams įstatymas Nr. X-686 (TAR, 2018-12-11, Nr. 20237);
* Šiaulių rajono savivaldybės tarybos 2019 m. gegužės 21 d. sprendimas Nr. T-174 “Dėl kreipimosi dėl socialinės paramos mokiniams ir jos teikimo tvarkos aprašo patvirtinimo”;
* Šiaulių rajono savivaldybės tarybos 2021 m. lapkričio 16 d. sprendimas Nr. T-324 “Dėl Šiaulių rajono savivaldybės ugdymo įstaigų vaikų maitinimo organizavimo tvarkos aprašo tvirtinimo”;
* Šiaulių rajono savivaldybės tarybos 2019 m. kovo 26 d. sprendimas Nr. T-114 “Dėl Šiaulių rajono savivaldybės tarybos 2014 m. birželio 26 d. sprendimo T-152 „Dėl mokinių aprūpinimo mokinio reikmenimis tvarkos aprašo patvirtinimo” pakeitimo“.

Informaciją parengė

Socialinės paramos skyriaus vyriausioji specialistė Vida Lenkauskienė